যেসব নবী-রাসূলের প্রতি ক্ষুদ্র ক্ষুদ্র সহিফা নাজিল হয়েছিল এবং যারা ছিলেন এলাকা বা অঞ্চলভিত্তিক অথবা কোনো জাতিবিশেষের প্রতি প্রেরিত, তাদের প্রত্যেকেরই প্রধান এবং এক ও অভিন্ন আহ্বান ছিল তওহীদ বা আল্লাহর প্রচার ও একাত্ববাদের শিরক বা তাঁর অংশীদারিত্বের বিরোধিতা করা। তা ছাড়া মানবের বংশ বৃদ্ধির সাথে সাথে যুগ চাহিদা ও সময়োপযোগী জীবনাচর ও বিধিবিধান সহিফাগুলোর মাধ্যমে আম্বিয়ায়ে কেরাম প্রচার করতে থাকেন। একমাত্র তওহিদই ছিল তাদের শরিয়তগুলোর প্রধান মূলমন্ত্র, বাকি বিধানগুলো ছিল পরিবর্তনশীল। তবে এমনও ঘটেছে যে, এক নবীর শরিয়ত পরবর্তী এক বা একাধিক নবী পর্যন্ত বলবৎ রয়েছে অথবা এক নবী চলে যাওয়ার সাথে সাথে তার শরিয়তও রহিত হয়ে গিয়েছে এবং পরবর্তী নবী আলাদা শরিয়তের অধিকারী হয়েছে। প্রত্যেকের শরিয়তের মূল মন্ত্র তওহিদ প্রচার করতে গিয়ে প্রত্যেক নবীকেই নানা ধরনের প্রতিবন্ধকতা ও নির্যাতনের সম্মুখীন হতে হয়েছে। সত্যের বাণী প্রচারে তাদের অনেকেই কঠিন পরীক্ষার মুখোমুখি হয়েছেন।